A TANÁCS HATÁROZATA
(2007. július 16.)
a schengeni konzultációs hálózat 2. részének módosításáról (technikai előírások)
(2007/519/EK)
AZ EURÓPAI UNIÓ TANÁCSA,
tekintettel a vízumkérelmek megvizsgálására vonatkozó egyes részletes rendelkezések és gyakorlati eljárások végrehajtási hatásköreinek a Tanács részére történő fenntartásáról szóló, 2001. április 24-i 789/2001/EK tanácsi rendeletre (1),
tekintettel a Németországi Szövetségi Köztársaság kezdeményezésére,
mivel:
(1)
A konzultációs eljárás jelenlegi mechanizmusa nem teszi lehetővé, hogy az uniós polgárok családtagjainak különleges jogállását megfelelően figyelembe vegyék.
(2)
Az Unió polgárainak és családtagjaiknak a tagállamok területén történő szabad mozgáshoz és tartózkodáshoz való jogáról szóló 2004/38/EK európai parlamenti és tanácsi irányelv (2) 30. cikke szerint a tagállamok elvben kötelesek megindokolni, az irányelv hatálya alá tartozó személyek vízumkérelmének elutasítását.
(3)
A fent említett kiváltságos helyzet megfelelő figyelembevétele és az elutasítás kielégítő indoklása feltételezi, hogy a megkeresett hatóságok is tisztában vannak a kiváltságos helyzettel.
(4)
Emellett a megkereső hatóság köteles megállapítani azt, hogy ez a kiváltságos helyzet ténylegesen fennáll, és erről tájékoztatnia kell a megkeresett hatóságot. E célból a kérelem benyújtására szolgáló nyomtatványokba (A űrlap, C űrlap és F űrlap) egy új, fakultatív rubrikát kell beiktatni.
(5)
Az Európai Unióról szóló szerződéshez, valamint az Európai Közösséget létrehozó szerződéshez csatolt, Dánia helyzetéről szóló jegyzőkönyv 1. és 2. cikkének megfelelően Dánia nem vesz részt e határozat elfogadásában, az rá nézve nem kötelező és nem alkalmazandó. Mivel e határozat az Európai Közösséget létrehozó szerződés harmadik része IV. címének rendelkezései szerint a schengeni vívmányokra épül, Dánia - az említett jegyzőkönyv 5. cikkének megfelelően - e határozatnak a Tanács általi elfogadásától számított hat hónapon belül dönt arról, hogy saját nemzeti jogába átülteti-e azt.
(6)
Izland és Norvégia tekintetében e határozat az Európai Unió Tanácsa, valamint az Izlandi Köztársaság és a Norvég Királyság között, az utóbbiaknak a schengeni vívmányok végrehajtására, alkalmazására és fejlesztésére irányuló társulásáról szóló megállapodás (3) értelmében a schengeni vívmányok azon rendelkezéseinek továbbfejlesztését képezi, amelyek az e megállapodás alkalmazását szolgáló egyes szabályokról szóló 1999/437/EK tanácsi határozat (4) 1. cikkének A. pontjában említett terület alá tartoznak.
(7)
Svájc tekintetében e határozat a schengeni vívmányok azon rendelkezéseinek továbbfejlesztését jelenti az Európai Unió, az Európai Közösség és a Svájci Államszövetség közötti, a Svájci Államszövetségnek a schengeni vívmányok végrehajtására, alkalmazására és fejlesztésére irányuló társulásáról aláírt megállapodás értelmében, amelyek - az e megállapodásnak az Európai Unió és az Európai Közösség nevében történő aláírásáról, valamint egyes rendelkezések ideiglenes alkalmazásáról szóló 2004/849/EK tanácsi határozat (5) és a 2004/860/EK tanácsi határozat (6) 4. cikkének (1) bekezdésével összefüggésben - az 1999/437/EK tanácsi határozat 1. cikkének A. pontjában említett terület hatálya alá tartoznak.
(8)
E határozat a schengeni vívmányok azon rendelkezéseinek továbbfejlesztését képezi, amelyeknek alkalmazásában az Egyesült Királyság - a Nagy-Britannia és Észak-Írország Egyesült Királyságának a schengeni vívmányok egyes rendelkezéseinek alkalmazásában való részvételére vonatkozó kéréséről szóló, 2000. május 29-i 2000/365/EK tanácsi határozatnak (7) megfelelően - nem vesz részt. Ennélfogva az Egyesült Királyság nem vesz részt a határozat elfogadásában, az rá nézve nem kötelező és nem alkalmazandó.
(9)
E határozat a schengeni vívmányok azon rendelkezéseinek továbbfejlesztését képezi, amelyeknek alkalmazásában Írország - az Írországnak a schengeni vívmányok egyes rendelkezéseinek alkalmazásában való részvételére vonatkozó kéréséről szóló, 2002. február 28-i 2002/192/EK tanácsi határozatnak (8) megfelelően - nem vesz részt. Ennélfogva Írország nem vesz részt a határozat elfogadásában, az rá nézve nem kötelező és nem alkalmazandó.
(10)
E határozat a 2003. évi csatlakozási okmány 3. cikkének (2) bekezdése értelmében a schengeni vívmányokra épülő vagy ahhoz egyéb módon kapcsolódó jogi aktusnak minősül,
(11)
E határozat a 2005. évi csatlakozási okmány 4. cikkének (2) bekezdése értelmében a schengeni vívmányokra épülő vagy ahhoz egyéb módon kapcsolódó jogi aktusnak minősül,
ELFOGADTA EZT A HATÁROZATOT:
1. cikk
A schengeni konzultációs hálózat 2. része (műszaki előírások) a következőképpen módosul:
1.
A 2.1.4., 2.1.6. és 2.1.7. szakaszban található táblázatok a 032. pont után a következő ponttal egészülnek ki:
No
Heading
M/O (9)
Format
Examples/Comments
„033
Privileged member of a Union citizen’s family
O (*3)
code (1)
1 (see 2.2.6)
(*3):
Each Member State specifies a central clearing point which is permanently accessible by e-mail. The central clearing point communicates the reasons for the refusal by secure means of communication - depending on the content - to the central clearing point of the requesting Member State where the visa application is pending.”
2.
A 2. rész 2.1.4. szakaszában lévő táblázathoz fűzött magyarázat a következőkkel egészül ki:
„Heading No 033: Privileged member of a Union citizen’s family format: code (1)
It can be indicated here whether the visa applicant is a privileged member of a Union citizen’s family, under Directive 2004/38/EC (to be ascertained by the consulting authority).
For the code to be used, see section 2.2.6.”
3.
A 2.2.5. szakasz után a szöveg a következő szakasszal egészül ki:
„2.2.6.
Privileged member of a Union citizen’s family (Heading 33)
0.
not a privileged member of a Union citizen’s family
1.
privileged member of a Union citizen’s family.
See footnote to field 033 (technical specifications 2.1.4)”
2. cikk
Ezt a határozatot 2008. január 1-jétől kell alkalmazni.
3. cikk
Ennek a határozatnak a tagállamok a címzettjei, az Európai Közösséget létrehozó szerződésnek megfelelően.
Kelt Brüsszelben, 2007. július 16-án.